1 СОЧИНЕНИЕ

Ижь-ижьыж лъандэрэ шыр цIыхум и ныбжьэгъуфIу къо­гъуэгурыкIуэ. Тхыдэм къы­зэрыхэщымкIэ, Япэ ду­ней­псо зауэм пщIондэ бийм щхьэмыгъазэу пэщIэт за­уэлI­хэм шыр я дэIэпыкъуэгъу пэжу щытащ. ИужькIэ абы и пIэм техникэр иуващ. – Адыгэхэр щыпсэу щIыпIэхэм ящыщ зым – Къэбэрдейм – а шы лъэп­къыр къэгъэхъуным нэхъ ерыщу я къарур зэры­ра­хьэлIэрт «адыгэш»-кIэ еджэ щIэхъуар. ЗекIуэ урикIуэну уасэ иIэтэкъым гъуэгуанэ кIыхь зышэчыф, къарууфIэ, жэр икIи сакъ апхуэдэшым. Ди жагъуэ зэрыхъущи, нэ­хъапэм дызэрыгушхуэу щыта адыгэшыр, нобэ блэ­кIам дызэрыхущIэджэж ­хъуащ. Хэбгъэзыхьмэ, иужьрей илъэс тIощIым адыгэш къабзэр нобэ щыIэжрэ щы­мы­Iэжрэ упщIэу къонэ. Ар Совет зэманым, нобэрей Уры­сейм ишхэм я нэхъ лъэпкъыжь дыдэхэм ящыщщ. Апхуэдиз зи бэшэчагъ а шы лъэпкъыр зауэм ирихэтын папщIэщ къыщIа­гъэунэхуауэ щытар. Ди тхыдэм, лъэпкъ щэнхабзэм адыгэшымрэ адыгэлIымрэ къы­гуэхыпIэ имыIэу зэпхауэ хыхьащ. Уеблэмэ, адыгэлIым и шыр и къуэш нэхъыщIэу илъы­тэрт. ЗауэлIым и гъа­щlэри и пщIэри зи IэмыщIэ илъ и шыр зыхуей хуигъазэрт. Нэхъапэм щIэупщIэш­хуэ зиIэу щыта адыгэшым но­бэ мылъку къызэрыпэ­мы­кIуэжым, шыгъажэхэм зэрырихэмыхьэжым къыхэ­кIыу, и пщIэри ехуэхащ.

2 СОЧИНЕНИЕ

* **Адыгэм и блэкIари и нобэри зыгъэдахэ, зыгъэтынш гъусэ пэжхэм ящыщщ адыгэшыр. МыхьэнэкIэ шыр къуэшым пэзыщI анэдэлъхубзэми къегъэлъагъуэ ар. «АдыгэлIрэ лIы бэшэчрэ», «ШыфIыр лIыгъэм и ныкъуэщ», – тхыдэм и кIыхьагъкIэ зи бзэр мыпсалъэ псэущхьэ Iущым щытхъуу зэ­хуихьэсахэм я кIэм унэплъыскъым. Лъэпкъ куэди щыIэ къыщIэкIынкъым и IуэрыIуатэр шым теухуа хъыбаркIэ, шууейхэм зэрахьа лIыгъэкIэ мыкъулейуэ. Гум зэпхедз Къур­Iэн лъапIэм «хъуаскIэ къыщIезыгъэх шы лъэгухэм» я цIэкIэ иIэт тхьэрыIуэр. «Iуэху щхьэпэм хэт шым пщIэ хуэзымыщIым фэрыщIагъым и зы Iыхьэ бгъэдэлъщ», – жиIауэ къаIуэтэж езы Бегъымбар лъапIэми. Апхуэдэ лъагагърэ лъапIагърэ зиIэ псэущхьэм ди лъэпкъыцIэ зэрихьэныр, адыгэш жы­хуаIэжыр тхыдэм и кIыхьагъкIи и бгъуагъкIи «къэбэрдей» фIэщы­гъэмкIэ къыхэлыдыкIыу хэтыныр, дауи, ди фIыгъэ хэмылъми, дызыгъэгушхуэ фIыгъуэщ.**